钦定古今图书集成/理学汇编/学行典/第170卷 > 林光朝
## 钦定古今图书集成/理学汇编/学行典/第170卷 > 林光朝

按《宋史林光朝传》：“光朝，字谦之，兴化军莆田人。再试
礼部不第，闻吴中陆子正尝从尹焞学，因往从之游。
自是专心圣贤践履之学，通《六经》，贯百氏，言动必以
礼，四方来学者亡虑数百人。南渡后，以伊洛之学倡
东南者，自光朝始。然未尝著书，惟口授学者，使之心
通理解。尝曰：‘道之全体，全乎太虚。《六经》既发明之，后
世注解固已支离，若复增加，道愈远矣’。”孝宗隆兴元
年，光朝年五十，以进士及第，调袁州司户参军。乾道
三年，龙大渊、曾觌以潜邸恩幸进，台谏、给舍论驳不
行。张阐自外召为执政，锐欲去之，觉其不可，诎遂以
老疾力辞不拜，而光朝及刘朔方以名儒荐对，颇及
二人罪，由是光朝改左承奉郎、知永福县。而大臣论
荐不已，召试馆职，为秘书省正字兼国史编修、《实录》
检讨官，历著作佐郎兼礼部郎官。八年，进国子司业
兼太子侍读，史职如故。是时，张说再除签书枢密院
事，光朝不往贺，遂出为广西提点刑狱，移广东。茶寇
自荆、湘剽江西，薄岭南，其锋锐甚。光朝自将郡兵，檄
摧锋统制路海、本路钤辖黄进，各以军分控要害。会
有诏徙光朝转运副使，光朝谓贼势方张，留屯不去，
督二将遮击，连败之，贼惊惧宵遁。帝闻之，喜曰：“林光
朝儒生，乃知兵耶？”加直宝谟阁，召拜国子祭酒兼太
子左谕德。四年，帝幸国子监，命讲《中庸》，帝大称善，面
赐金紫。不数日，除中书舍人。是时，吏部郎谢廓然由
曾觌荐，赐出身，除殿中侍御史。命从中出，光朝愕然
曰：“是轻台谏，羞科目也。”立封还词头。天子度光朝决
不奉诏，改授工部侍郎，不拜，遂以集英殿修撰出知
婺州。光朝老儒，素有士望，在后省未有建明，或疑之，
及闻缴駮廓然，士论始服。光朝因引疾，提举兴国宫。
卒，年六十五。